C 132/58
EL
Επίσημη Εφημερίδα της Ευρωπαϊκής Ένωσης
14.4.2023
Τετάρτη 5 Οκτωβρίου 2022
Κ.
λαμβάνοντας υπόψη ότι η αποψίλωση των δασών, η αρπαγή γαιών και οι δραστηριότητες υπερεκμετάλλευσης και εξόρυξης φυσικών πόρων, μεταξύ άλλων από ομάδες οργανωμένου εγκλήματος, έχουν σημαντικό αντίκτυπο στη στάθμη των υδάτων των ποταμών και των λιμνών, αλλοιώνουν τον κύκλο του νερού και συμβάλλουν στην αποξήρανση ποταμών και λιμνών, καθώς και στη ρύπανση των περιοχών εκμετάλλευσης·
ΚΑ. λαμβάνοντας υπόψη ότι τα οικοσυστήματα γλυκών υδάτων, ενώ καλύπτουν λιγότερο από 1 % της επιφάνειας της Γης, φιλοξενούν πάνω από 10 % όλων των ειδών και της ευαίσθητης βιοποικιλότητας· λαμβάνοντας υπόψη ότι περίπου το 70 % των αποθεμάτων πόσιμου νερού σε παγκόσμιο επίπεδο προορίζεται για γεωργική χρήση, ενώ το υπόλοιπο κατανέμεται μεταξύ βιομηχανικών χρήσεων (19 %), κυρίως στους τομείς των τροφίμων, της κλωστοϋφαντουργίας, της ενέργειας, της βιομηχανίας, των χημικών προϊόντων, των φαρμακευτικών προϊόντων, των ορυχείων, και οικιακών χρήσεων (11 %), συμπεριλαμβανομένης της κατανάλωσης· ΚΒ. λαμβάνοντας υπόψη ότι τα υγιή οικοσυστήματα καθιστούν δυνατή τη βελτίωση της ποσότητας και της ποιότητας των υδάτων, ενισχύοντας παράλληλα την ανθεκτικότητα στην κλιματική αλλαγή· ΚΓ.
λαμβάνοντας υπόψη ότι ο κλάδος της γεωργίας καταναλώνει τις μεγαλύτερες ποσότητες πόσιμων υδάτων παγκοσμίως· λαμβάνοντας υπόψη ότι το ένα τρίτο της αρόσιμης γης παγκοσμίως χρησιμοποιείται για τη διατροφή εκτρεφόμενων ζώων· λαμβάνοντας υπόψη ότι σύμφωνα με την έκθεση του FAO, του 2020, με τίτλο «The State of Food and Agriculture, Overcoming water challenges in agriculture» (Η κατάσταση στον επισιτισμό και τη γεωργία: ξεπερνώντας τις προκλήσεις νερού στη γεωργία) η παραγωγικότητα των τροφίμων και τα αγροτικά εισοδήματα μπορούν να ενισχυθούν σημαντικά μέσω επενδύσεων σε νέα αρδευτικά συστήματα ή μέσω της προσαρμογής και του εκσυγχρονισμού των υφιστάμενων, και ότι αυτό θα πρέπει να συνδυαστεί με βελτιωμένες πρακτικές διαχείρισης των υδάτων, συμπεριλαμβανομένων βελτιωμένων γεωργικών πρακτικών· λαμβάνοντας υπόψη ότι η αρπαγή γαιών έχει αρνητικές επιπτώσεις στη διαθεσιμότητα και την ποιότητα του νερού, στερεί τις τοπικές κοινότητες από πηγές νερού και παραβιάζει το ανθρώπινο τους δικαίωμα σε ασφαλές πόσιμο νερό·
ΚΔ. λαμβάνοντας υπόψη ότι ο τομέας της ενέργειας, επί του παρόντος, ευθύνεται για το 10 % των υδροληψιών παγκοσμίως, ενώ εκτιμάται ότι έως το 2040 η κατανάλωση νερού στον τομέα της ενέργειας θα αυξηθεί κατά περίπου 60 %· ΚΕ.
λαμβάνοντας υπόψη ότι ορισμένες εξορυκτικές βιομηχανίες που κάνουν εξαντλητική χρήση των πόρων και πολλές φορές είναι παράνομες, έχουν σημαντικό αντίκτυπο στις πηγές επιφανειακών ή υπόγειων υδάτινων πόρων, στη ρύπανση και την καταστροφή των πάγων, των δασών, των υγροτόπων ή των ποταμών και άλλων υδάτινων πηγών ζωτικής σημασίας για την ανθρώπινη κατανάλωση·
ΚΣΤ. λαμβάνοντας υπόψη ότι η κλωστοϋφαντουργία είναι ένας από τους τομείς με τη μεγαλύτερη κατανάλωση νερού παγκοσμίως και ότι τα είδη ένδυσης και τα κλωστοϋφαντουργικά προϊόντα παράγονται σε περιοχές με ορισμένα από τα μεγαλύτερα ποσοστά λειψυδρίας παγκοσμίως· λαμβάνοντας υπόψη ότι ο συγκεκριμένος κλάδος αποτελεί τον δεύτερο πιο ρυπογόνο κλάδο παγκοσμίως και ότι μεγάλο μέρος αυτής της ρύπανσης καταλήγει σε υδάτινα συστήματα· λαμβάνοντας υπόψη ότι η Ευρωπαϊκή Επιτροπή σκοπεύει κατά το πρώτο τετράμηνο του 2022 να εγκρίνει «Ενωσιακή στρατηγική για βιώσιμα κλωστοϋφαντουργικά προϊόντα», επιδιώκοντας να συμβάλει στην πρόοδο της ΕΕ προς την κυκλική οικονομία όπου θα σχεδιάζονται προϊόντα κλωστοϋφαντουργίας ανθεκτικότερα, επαναχρησιμοποιούμενα, επιδιορθώσιμα, ανακυκλώσιμα και ενεργειακώς αποδοτικά· ΚΖ. λαμβάνοντας υπόψη ότι η αυξανόμενη ζήτηση για νερό οδηγεί σε υπερεκμετάλλευση των υδάτινων πόρων και ότι η λειψυδρία έχει μετατρέψει το νερό σε αντικείμενο διαμάχης· λαμβάνοντας υπόψη ότι, σύμφωνα με τον ΟΗΕ, σε περίπου 300 περιοχές στον πλανήτη αναμένεται να ξεσπάσουν συγκρούσεις για το νερό έως το 2025· ΚΗ. λαμβάνοντας υπόψη ότι η προστασία των υδάτινων πόρων βάλλεται και ότι οποιαδήποτε αλλοίωση της ποιότητας των υδάτων συνιστά ποινικό αδίκημα σε πολλές χώρες· λαμβάνοντας υπόψη ότι, τα τελευταία χρόνια, οι ακτιβιστές για την προστασία του περιβάλλοντος και των δικαιωμάτων που σχετίζονται με το νερό δέχονται ολοένα και περισσότερες επιθέσεις στις οποίες συγκαταλέγονται δολοφονίες, απαγωγές, βασανιστήρια, βία λόγω φύλου, απειλές, παρενόχληση, εκφοβισμός, εκστρατείες δυσφήμισης, ποινικοποίηση, δικαστική παρενόχληση, αναγκαστική έξωση και εκτοπισμός, καθώς και ότι επείγει να υποστηριχθούν προορατικά και να προστατευθεί η ζωή και η ασφάλειά τους· λαμβάνοντας υπόψη ότι αρκετοί από τους επικρατέστερους υποψηφίους για το Βραβείο Ζαχάρωφ για την Ελευθερία της Σκέψης δέχονται επιθέσεις για τον ρόλο τους στην υπεράσπιση του νερού και των κοινών αγαθών· λαμβάνοντας υπόψη ότι οι υπερασπιστές των υδάτων του ποταμού Guapinol φυλακίστηκαν για περισσότερα από δύο έτη πριν από την απελευθέρωσή τους· λαμβάνοντας υπόψη ότι η Lolita Chávez παραμένει επί τέσσερα χρόνια εξόριστη επειδή αγωνίστηκε να προστατεύσει το έδαφος από τη δραστηριότητα των υδροηλεκτρικών σταθμών στο Iximulew (Γουατεμάλα)· λαμβάνοντας υπόψη ότι η Berta Cáceres δολοφονήθηκε το 2016 επειδή ήταν υπέρμαχος της προστασίας των ποταμών Blanco και Gualcarque και ότι οι ηθικοί αυτουργοί του εγκλήματος δεν έχουν ακόμη καταδικαστεί· ΚΘ. λαμβάνοντας υπόψη ότι, σύμφωνα με την Global Witness, πάνω από το ένα τρίτο των ακτιβιστών για την προστασία της γης και του περιβάλλοντος παγκοσμίως, που σκοτώθηκαν μεταξύ 2015 και 2019, ανήκαν σε αυτόχθονες κοινότητες των οποίων οι δεξιότητες διαχείρισης της γης και των υδάτων είναι ζωτικής σημασίας για την καταπολέμηση της κλιματικής κρίσης και της απώλειας βιοποικιλότητας· Λ.
λαμβάνοντας υπόψη ότι η άρνηση πρόσβασης σε νερό και η καταστροφή των υποδομών ύδρευσης έχουν χρησιμοποιηθεί ως βασική τακτική από κατοχικές δυνάμεις για την προσάρτηση κατεχόμενων εδαφών και την απομάκρυνση ανθρώπων από τον τόπο τους·